**25 LET DRUŠTVA ZA KRAJEVNO ZGODOVINO IN KULTURO LIPA PIVKA**

Konec leta 2021 je KD Lipa Pivka zaokrožilo lepo obletnico delovanja, minilo je namreč 25 let, kar je bilo ustanovljeno, tako da se sedaj lahko s ponosom ozirajo nazaj na številne kulturne prireditve in dejavnosti. V društvu in z društvom je sodelovalo veliko odraslih, otrok in mladih, ki so pridobili veselje, znanje in izkušnje za samostojno delo v kulturi. Številni sodelavci so vodili kulturne večere, nastopali z recitali, se ukvarjali z lutkami, vodili ustvarjalne delavnice za otroke ali pa raziskovali kulturno in zgodovinsko preteklost naših krajev. Na prireditvah društva so sodelovali številni glasbeniki, solisti, pevski zbori in skupine. Zahvala gre tudi Občini Pivka, ki je imela posluh za kulturno dejavnost in društvo vseskozi finančno podpira, pa tudi številnim domačim podjetjem za donacije za knjižne podvige.

Glavni cilji društva, začrtani ob ustanovitvi v letu 1996, so še vedno enaki; ustvarjanje in organiziranje kulturnih dogodkov, obujanje zgodovinskega spomina na dogajanja in ljudi, ki so bili zaslužni za napredek in razvoj naših krajev in v širšem slovenskem prostoru. Vseskozi društvo vključuje otroke in mladino v kulturno dogajanje, krepi sodelovanje z drugimi društvi in ustvarjalci. Društvo je ustanovil Ernest Margon, od leta 2000 pa je predsednica društva Irena Margon.

Društvo si vseskozi prizadeva za »več kulture« za občane Pivke pa tudi celotne Pivške kotline. Tradicionalni kulturni večeri Pod lipo so stalnica dela društva in njegov ponos. Pivčanom in vsem ljubiteljem kulture s širšega območja so približali najvidnejše slovenske kulturne ustvarjalce, igralce, pesnike in pisatelje in družbene delavce. Delo društva sega od miklavževanj, materinskih dnevov, ustvarjalnih delavnic, lutkovnih predstav, kamišibajev, čajank, srečanj sosedov, podarjanja knjig, tradicionalnih pohodov po poteh kamnitih križev pa do številnih izdaj publikacij in knjig. Posebno mesto zasluži replika kamnitega križa, prvi etnološki spominek naše občine.

V vseh letih je društvo vpeto v kulturni utrip občine Pivka: sodeluje na dobrodelnih koncertih, nastopa po šolah, vrtcih in drugih ustanovah, aktivno sodeluje pri župnijskih praznovanjih. Društvo organizira kulturna potepanja, obiskali so Vrhniko in rojstno hišo Ivana Cankarja, odšli na Kettejev Prem in v tehniški muzej Bistra ter si ogledali gledališko predstavo Jančarjevega dela To noč sem jo videl.

V društvu se zavedajo, da je plodnih 25 let rezultat dela članov društva in sodelovanja številnih posameznikov vseh generacij in kulturnih delavcev v občini in širše. Veliko je še načrtov, ki v upanju čakajo na boljše čase, ko nas korona ne bo več ogrožala. Žal v tridesetih fotografijah ni mogoče zajeti vseh, ki so sodelovali v kulturnem utripu našega društva. Vsem pa res iskrena hvala.

Vabljeni na ogled razstave!

Irena Margon, predsednica društva